Boer van Wes-Kaap beproef eerlikheid met mieliesDie bakkie wat langs die pad in Baardskeerdersbos staan. Foto: Facebook via Peter Joubert ŉ Boer in Baardskeerdersbos naby Gansbaai in die Wes-Kaap het harte laat warm klop toe hy onlangs sy bakkie met ŉ vrag mielies langs die pad gelaat het waar verbygaande motoriste mielies kon koop en die geld in ŉ kis los. Die bordjie op die bakkie lui “Mielies te koop – R3 elk. Self help”. ŉ Inwoner van Gansbaai, Peter Joubert, het langs die pad stilgehou en dié foto van die bakkie met mielies geneem. “Ek het die bakkie langs die pad gekry waaruit mielies verkoop word met ŉ eerlikheidskissie. Ons is werklik geseënd om te leef in ŉ gebied in Suid-Afrika met ŉ getroue munisipaliteit, polisie en ander dienslewering wat gelykstaande is aan ander lande,” het hy op Facebook geskryf. Die inskrywing op die Facebook-blad “Wie maak vir Gansbaai lekker?” het ook daartoe gelei dat lede van die Facebook-groep ander plekke met dieselfde stelsel identifiseer het. Inwoners van Baardskeerdersbos het ook die bakkie geïdentifiseer en boodskappe gestuur in reaksie op dié gebaar. “Dis nou ŉ oulike gebaar! Ek hoop almal is eerlik en betaal,” het Adele Burger-Groenewald, ŉ lid van die blad, geskryf. “Hier in die Paarl het ons vroeër jare Jan se Kan gehad. Jy kon druiwe of vrugte koop en die geld in ŉ melkkan gooi,” het Marie Dempers geskryf.